Rozhodnutie Komisie
z 10. decembra 2003,
ktorým sa prijíma plán na prideľovanie prostriedkov členským štátom, ktoré sa zaúčtujú do rozpočtu na rok 2004 na dodávky potravín z intervenčných zásob v prospech najodkázanejších osôb v spoločenstve
(oznámené pod číslom dokumentu K(2003) 4868)
(2003/903/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3730/87 z 10. decembra 1987, ktorým sa ustanovujú všeobecné pravidlá na dodávky potravín z intervenčných zásob určeným organizáciám na rozdeľovanie najodkázanejším osobám v spoločenstve [1], najmä na jeho článok 6,
so zreteľom na nariadenie Rady (ES) č. 2799/98 z 15. decembra 1998, ktorým sa ustanovuje poľnohospodárske menové dojednania pre euro [2], najmä na jeho článok 3 ods. 2,
keďže:
(1) V súlade s článkom 2 nariadenia Komisie (ES) č. 3149/92, ktorým sa ustanovujú podrobné pravidlá na dodávky potravín z intervenčných zásob v prospech najodkázanejších osôb v spoločenstve [3], musí Komisia prijať plán na rozdeľovanie, ktorý sa financuje z prostriedkov, ktoré sú k dispozícii v rozpočte na rok 2004. Plán by mal ustanoviť pre každý z členských štátov, ktorý uplatní opatrenie, najmä maximálne finančné prostriedky, ktoré sú k dispozícii na vykonanie jeho časti plánu, a množstvo každého druhu výrobku, ktorý sa musí stiahnuť zo zásob intervenčných agentúr.
(2) Členské štáty zahrnuté do plánu poskytli informácie požadované v súlade s článkom 1 nariadenia (EHS) č. 3149/92.
(3) Pri prideľovaní prostriedkov sa musia zobrať do úvahy skúsenosti a rozsah, do akého členské štáty použili prostriedky, ktoré im boli pridelené za predchádzajúce roky.
(4) Prevody v rámci spoločenstva potrebné na uskutočnenie plánu by sa tiež mali povoľovať podľa podmienok ustanovených v článku 7 nariadenia (EHS) č. 3149/92.
(5) Pri uskutočňovaní programu by rozhodujúcou skutočnosťou v zmysle článku 3 nariadenia (ES) č. 2799/98 mal byť dátum, keď sa začína finančný rok na spravovanie zásob vo verejnom sklade.
(6) Aby sa dodržal cieľ plánu, mala by sa distribúcia výrobkov rozdeliť počas celého roku.
(7) V súlade s článkom 2 ods. 2 nariadenia (EHS) č. 3149/92 využila Komisia pri vypracovávaní plánu rady najdôležitejších organizácií oboznámených s problémami najodkázanejších osôb v spoločenstve.
(8) Opatrenia ustanovené v tomto rozhodnutí sú v súlade so stanoviskom všetkých príslušných výborov,
PRIJALA TOTO ROZHODNUTIE:
Článok 1
Potraviny na distribúciu v prospech najodkázanejších osôb v spoločenstve podľa nariadenia (EHS) č. 3730/87 sa v hospodárskom roku 2004 dodajú podľa ročného plánu distribúcie ustanoveného v prílohe I.
Článok 2
Týmto sa povoľujú prevody v rámci spoločenstva uvedené v prílohe II.
Článok 3
Na uplatnenie ročného plánu je 1.október 2003 dátumom rozhodujúcej skutočnosti uvedenej v článku 3 nariadenia (ES) č. 2799/98.
Článok 4
Ak množstvo distribuovaných výrobkov prevýši 500 ton, pridajú zúčastnené členské štáty vhodné ustanovenia do predpisov na vypísanie verejných súťaží, aby sa ubezpečili, že množstvá uvedené v tabuľke prílohy I b) sú predmetom niekoľkých distribučných operácií v priebehu realizácie ročného plánu, aby sa zobrala do úvahy kapacita charitatívnych organizácií.
Článok 5
Toto rozhodnutie je adresované členským štátom.
V Bruseli 10. decembra 2003